International Spotlight Heritage Student Contest 2021 finalist la Premiile MEDEA 2022
2022-06-02 00:00 - 23:59 (Europe/Bucharest)
Cea de-a 14-a ceremonie de decernare a premiilor MEDEA a avut loc joi, 2 iunie, în Primăria din Leuven, în cadrul Conferinței Media & Learning 2022 organizată de KU Leuven și Asociația Media & Learning.

Printre finaliștii din 2022 se află și echipa care a dezvoltat aplicația de realitate virtuală interactivă dezvoltată în cadrul International Spotlight Heritage Student Contest 2021, depusă de Universitatea Politehnica din Timișoara, România și reprezentată de Silviu Vert & Marius Tătaru în cadrul ceremoniei.

Inițiativa aparține Universității Politehnica Timișoara și a fost organizată în cadrul proiectului „Spotlight Heritage Timișoara 2021 – Fabric – Lumi dincolo de Destine”, finanțat în 2021 de Centrul de Proiecte al Municipiului Timișoara, iar partenerii concursului au fost Aalborg Universitet din Danemarca și Università di Modena e Reggio Emilia din Italia.
Studenții au lucrat în echipe internaționale, formate din câte un reprezentant al studenților de la fiecare universitate parteneră, și au creat împreună o povestire digitală în realitate virtuală cu resursele din cadrul proiectului Spotlight Heritage Timișoara, folosind artefactele, textul și poveștile multimedia existente și, totodată, integrând acestea într-o experiență de realitate virtuală. Cele două echipe care au dezvoltat aplicația au fost formate din studenții Christian Bodskov și Oliver Engermann – Aalborg Universitet, Danemarca, Ilie-Silviu Berzescu și Marius-Cosmin Tătaru – Universitatea Politehnica Timișoara, Doresita Marino și Luca Contardi – Università di Modena e Reggio Emilia, Italia.
Vezi un video despre aplicație la următoarea adresă:https://player.vimeo.com/video/718697519?dnt=1&app_id=122963

Aplicațiile câștigătoare conțin un tur virtual al Bisericii romano-catolice „Preasfânta Inimă a lui Isus” din Piața Bălcescu (cartierul istoric Elisabetin) și al Bisericii romano-catolice Millennium din Piața Traian (cartierul istoric Fabric), într-un spațiu virtual 3D, cu imagini 360, poze vechi și noi, elemente audio, precum și informații despre istoria și arhitectura clădirilor, a obiectelor de artă din interiorul acestora (picturile, vitraliile, orgile din interiorul bisericilor), dar și despre personajele din istorie care și-au pus amprenta în construcția, proiectarea și dezvoltarea clădirilor timișorene. Toate aceste elemente sunt integrate într-o aplicație de realitate virtuală interactivă și unică prin intermediul căruia utilizatorul poate explora bisericile prin intermediul artefactelor de povestire digitală în realitatea virtuală.
Aplicațiile vor putea fi descărcate și utilizate pe ochelarii de realitate virtuală Oculus Quest 2, dar și pe platforma web și mobilă Cospaces Edu.
Resursele Spotlight Heritage Timișoara utilizate de studenți în dezvoltarea aplicațiilor sunt disponibile în limba română și engleză pe site-ul https://spotlight2022.7m.ro/ și în aplicațiile mobile pentru Android și iOS pe care le puteți găsi în magazinele de aplicații cu denumirea „Spotlight Timișoara”.
Felicitări tuturor finaliștilor și mulțumiri organizatorilor pentru oportunitatea de a face parte din finaliștii Premiilor MEDEA 2022!
Vezi articolul de pe pagina oficială despre eveniment: https://media-and-learning.eu/event/medea-awards-2022/

Analiza mirosului pentru petalele trandafirului - Experiment Chimic
2022-07-01 | Facultatea de Chimie Industrială și Ingineria Mediului, Bulevardul Vasile Pârvan 6, Timișoara, Timisoara, Timis, 300750, România
Cartierul Cetate – O lume în oglindă
Experimentul realizat de Facultatea de Chimie Industrială și Ingineria Mediului din UPT despre Analiza mirosului pentru petalele trandafirului.

In cadrul laboratorului de spectroscopie de masa al Institului de Cercetare pentru Energii Regenerabile și al Facultății de Chimie Industrială și Ingineria Mediului din cadrul Universității Politehnica Timișoara se efectueaza o serie de experimente care permit identificarea compușilor chimici responsabili prentru aroma florilor/petalele de trandafiri precum și indentificarea acestor compusi în produse alimentare sau cosmetice cu aromă de trandafiri.
Trandafirii au o însemnatate specială pentru Timișoara deoarece in Parcul Rozelor anual înfloresc peste 10.000 de trandafiri roșii, roz, albi, galbeni și violet grupați în funcție de soiuri. Parcul Rozelor a fost inaugurat la 19 iulie 1891 fiind amenajat de către renumiții arhitecți peisagiști Wilhelm Mühle și Wenceslas Franz Niemitz. După vizita împăratulului Franz Joseph din 16 septembrie 1891, Timișoara devine cunoscută ca și „oraș al trandafirilor”.
În vederea realizării experimentelor se utilizează o tehnică modernă de analiză, și anume cromatografia de gaze cuplată cu spectrofotometria de masă prin tehnica Headspace. Tehnica poate fi aplicată pentru a investiga diverse tipuri de probe, de la produse alimentare și cosmetice, până la probe prevelate în criminalistică sau meteoriți. Probele analizate au fost petale de trandafiri autohtone din Timișoara de diferite specii, dar și diferite produse cu această aromă, apă de trandafiri, ulei esențial, ulei odorizant și un produs alimentar, siropul de trandafiri.
Tehnica Headspace prezintă avantajul de a permite analizarea directă probelor fără etape suplimentare de pregătire ale acestora, fără a utiliza solvenți, fiind o medodă foarte eficientă ce ste prietenoasă cu mediul înconjurător. În timpul analizei are loc separarea compușilor de aromă, generându-se o cromatogramă în care aceștia pot fi vizualizați, iar mai apoi identificați pe baza spectului de masă și a bazei de date de compuși chimici disponibilă în cadrul laboratorului.
Determinarea se realizează cu ajutorul sistemului automat disponibil iar dupa pregătirea probelor acestea sunt supuse unui proces de încălzire la diferite temepraturi iar compușii volatili trec în fază gazoasă, compoziția chimică fiind analizată de către aparat. Aroma de trandafiri este compusă în general de cel puțin 20 de constituenți majoritari și mult mai mulți constistuenți minoritari. În funcție de zona geografică și condițiile geografice aroma trandafirilor are o compoziție chimică specifică. Spre exemplu, trandifirii de Damasc, cultivați în preponderență în Bulgaria vor avea o componente de aromă diferite fașă de cei din Timișoara, iar prin această tehnică de analiză se pot identifica diferențele.
In plus această tehnica utilizată în cadrul Facultății de Chimie Industrială și Ingineria Mediului din cadrul Universității Politehnica Timișoara permite stabilirea provenientiei aromelor din surse naturale sau sintetice.

Vernisajul expoziției „Patrimoniul sub reflectoare Timișoara. Cartierul Cetate - O lume în oglindă
2022-07-05 19:00 - 20:30
Universitatea Politehnica Timișoara prin Centrul de ID/IFR și e-Learning, Centrul Multimedia, împreună cu Muzeul Național al Banatului vă invită marți, 5 iulie, ora 19:00 , la Vernisajul expoziției „Patrimoniul sub reflectoare Timișoara. Cartierul Cetate – O lume în oglindă ”
Participarea este gratuită.
În 2022 sfidăm granițele timpului cu ajutorul tehnologiei și explorăm literatura, cultura și patrimoniul Timișoarei prin Cartierul Cetate – o lume în oglindă, prin poezie, literatură, inovație și parfumul trandafirilor!

2022: Cetate – O lume în oglindă: aduce sub reflector literatura și poezia care celebrează Timișoara
În cadrul evenimentului vor fi lansate expoziția de la Bastionul Theresia, expoziția stradală cu cele 18 locații emblematice din cartierul Cetate, dar și aplicațiile online, mobile și de realitate virtuală, prin care timișorenii și nu numai sunt invitați să descopere multiplele povești ale Timișoarei. Anul 2022 pune sub reflector literatura și poezia care celebrează Timișoara, dublată de ilustrarea alegoriei simțului olfactiv prin valorificarea mitului urban de oraș al trandafirilori, care recreează atmosfera cartierului Cetate de acum și altădată – atmosferă care este transpusă totodată și virtual, cu ajutorul tehnologiilor de ultimă generație.
Gazdele vernisajului sunt echipele Universității Politehnica Timișoara și a Muzeului Național al Banatului.
Spotlight Heritage Timișoara / Patrimoniul sub reflectoare Timișoara invită timișorenii și nu numai într-o incursiune în lumea din Timișoara de altădată, îmbinând multiplele povești ale Timișoarei – poveștile patrimoniului cultural și istoric, ale dezvoltării tehnice, ale comunităților, etniilor și locuitorilor – cu tehnologiile de ultimă generație pentru a oferi o experiență complexă, inspirată de istorie și îmbunătățită cu ajutorul lumii digitale.
Selecția de texte literare culese de prof.univ.dr. Smaranda Vultur și de asist.univ.dr. Roxana Rogobete, amintirile din istoria orală timișoreană valorificate de Grupul de Istorie Orală și Antropologie Culturală sunt îmbinate cu poeziile originale, create pentru Patrimoniul sub Reflectoare Timișoara, de către cunoscutul poet timișorean Robert Șerban.
Explorarea istorică și literară a cartierului Cetate este dublată de ilustrarea alegoriei simțului olfactiv prin valorificarea mitului urban despre Timișoara ca oraș al trandafirilor, creat în a doua jumătate a secolului al XIX-lea prin activitatea unor dinastii de grădinari. Imaginile de epocă redau activitatea familiei Mühle, o secvență din expoziție fiind dedicată florilor și alta experimentelor științifice, într-o transpunere modernă și tradițiilor timișorene.
Urmărește evenimentul și pe:
Facebook: https://www.facebook.com/SpotlightHeritageTimisoara
Twitter: @spotlight_TM21
Instagram: @spotlight_tm
Descarcă aplicațiile mobile Spotlight Heritage Timișoara:
Pentru utilizatorii Android
Pentru utilizatorii iOS
Vizionează un videoclip reprezentativ pentru cartierul Cetate aici.

____________________
Spotlight Heritage Timișoara / Patrimoniul sub reflectoare este o inițiativă culturală digitală a Universității Politehnica Timișoara realizată în parteneriat cu Muzeul Național al Banatului, parte a Programului Cultural Timișoara 2023 Capitală Europeană a Culturii. Proiect cultural co-finanțat de Municipiul Timișoara prin Centrul de Proiecte, Consiliul Județean Timiș.

O seară de excepție, cu demonstrații fizice și virtuale, cu sute de participanți alături, în cadrul Vernisajului hibrid ”Patrimoniul sub reflectoare Timișoara, Cartierul Cetate - O lume în oglindă”
2022-07-06 | Bastionul Maria Theresia, str. Martin Luther nr. 4, Timișoara, Timis, România
Sute de timișoreni și nu numai au retrăit atmosfera vechiului cartier Cetate, în cadrul Vernisajului hibrid ”Patrimoniul sub reflectoare Timișoara. Cartierul Cetate – O lume în oglindă”.
Expozițiile, demonstrațiile și aplicațiile digitale Spotlight Heritage Timișoara dedicate cartierului Cetate au fost lansate marți, 5 iulie în cadrul Vernisajului Patrimoniul sub reflectoare: Cartierul Cetate – O lume în oglindă. Evenimentul a avut loc în format hibrid, atât în Mansarda Bastionului Maria Theresia, cât și LIVE, pe platformele Zoom, Facebook și YouTube, cu intervenții live de la puncte emblematice din cartierul Cetate.

Un tur fizic și virtual pentru explorarea istorică și literară a cartierului Cetate, dublată de ilustrarea alegoriei simțului olfactiv prin valorificarea mitului urban despre Timișoara ca oraș al trandafirilor, două intervenții live din locații emblematice ale expoziției stradale și demonstrații live cu aplicațiile online, mobile și de realitate augmentată dedicate cartierului Cetate. Mai mult, participanții au avut ocazia de a se bucura de posibilitățile numeroase pe care ni le oferă lumea digitală și au testat în premieră instalația video din camera obscură, explorând cultura și patrimoniul cartierului Cetate de altădată în senzații vizuale speciale.

Gazdele evenimentului au fost dl. Claudiu Ilaș – directorul Muzeului Național al Banatului, conf.dr.ing. Florin Drăgan – rectorul Universității Politehnica Timișoara și dr. ing. Diana Andone – directorul Centrului de e-Learning UPT.

În cadrul vernisajului au fost lansate publicului expoziția „Patrimoniul sub reflectoare. Cartierul Cetate – O lume în oglindă” deschisă la Bastionul Maria Theresia în perioada 5 iulie – 31 august 2022, expoziția stradală cu panourile informative din cele 18 locații emblematice ale cartierului Cetate, dar și aplicațiile online, mobile și de realitate augmentată și virtuală prin intermediul cărora publicul poate regăsi poveștile vechi și noi ale Timișoarei online și poate chiar „călători” în vechiul cartier Cetate, cu ajutorul realității virtuale.

Spotlight Heritage Timișoara / Patrimoniul sub reflectoare este o inițiativă culturală digitală a Universității Politehnica Timișoara realizată în parteneriat cu Muzeul Național al Banatului, parte a Programului Cultural Timișoara 2023 Capitală Europeană a Culturii. Proiect cultural co-finanțat de Municipiul Timișoara prin Centrul de Proiecte,reprezentat de Teodora Borghoff și Cosmina Goagea, membre ale echipei curatoriale și Consiliul Județean Timiș.

Incursiune în lumea cartierului Cetate de altădată
Participanții au putut descoperi expoziția de la Bastionul Maria Theresia fizic și virtual, explorând istoria și literatura cartierului Cetate, alături de alegoria simțului olfactiv, care valorifică mitul urban despre Timișoara ca oraș al trandafirilor, creat în a doua jumătate a secolului al XIX-lea prin activitatea unor dinastii de grădinari. Aceștia au putut păși într-o transpunere modernă a tradițiilor timișorene, prin imaginile de epocă care redau activitatea familiei Mühle, o secvență din expoziție fiind dedicată florilor și alta experimentelor științifice, corelate cu alegoria mirosului. Marius Cornea, muzeograf la Muzeul Național al Banatului, le-a prezentat participanților expoziția de la Bastionul Maria Theresia, oferindu-le totodată detalii și povestiri istorice despre cartierul Cetate și despre povestea parfumului de trandafiri, care a fost urmată de experimentul realizat de Facultatea de Chimie Industrială și Ingineria Mediului din UPT despre Analiza mirosului pentru petalele trandafirului.

Mai mult, participanții au testat în premieră instalația video din camera obscură, explorând cultura și patrimoniul cartierului Cetate de altădată în senzații vizuale speciale, printre care animații 3D cu imagini vechi și imagini cu obiectele de patrimoniu în 3D, imagini filmate din aer dar și detalii de pe clădirile din Cetate, combinate cu extrase din poeziile și literatura dedicate Timișoarei.
Intervenții live de la expoziția stradală
Conf.arh.dr. Cristian Blidariu – decan al facultății de Arhitectură, Universitatea Politehnica Timișoara și Ciprian Glăvan, muzeograf la Muzeul Național al Banatului, au întâmpinat participanții cu o intervenție live din fața Operei Naționale Române din Timișoara și a Rectoratului Universității Politehnica Timișoara, iar Zoran Markov – Muzeul Național al Banatului, alături de conf.arh.dr. Cristian Blidariu, a intervenit live din fața Episcopiei Ortodoxe Sârbe din Piața Unirii, Timișoara – aceștia oferind participanților detalii despre istoria și arhitectura clădirilor și monumentelor timișorene, chiar de lângă panourile informative Spotlight Heritage Timișoara amplasate în locații.

O lume în oglindă

O intervenție remarcabilă în cadrul evenimentului a fost cea a prof.univ.dr Smaranda Vultur – coordonator al Grupului de istorie orală și antropologie culturală, colaborator și al acestei ediții și cea care a contribuit la realizarea amintirilor din istoria orală timișoreană, prin poveștile locuitorilor de altădată ai cartierului Cetate, selectate din interviurile realizate de Grupul pe care l-a coordonat. Aceasta le-a oferit participanților detalii despre Arhiva Grupului de istoria orală și antropologie culturală, precum și despre interviurile realizate de-a lungul a peste 40 de ani de cercetare, dar și despre semnificația titlului expoziției – O lume în oglindă.

Viața cartierului Cetate din Timișoara a fost ilustrată prin selecția de texte literare culese de asist.univ.dr. Roxana Rogobete, povești care împărtășesc detalii mai puțin cunoscute despre clădirile și monumentele din patrimoniul timișorean.

În acest an, ne-am bucurat și de poeziile originale sub egida Domnișoara Timișoara, create pentru Patrimoniul sub Reflectoare Timișoara, de către cunoscutul poet timișorean Robert Șerban, care a declarat ”De Domnișoara Timișoara m-am îndrăgostit pe la 17 ani, la prima vedere, când am venit aici într-o tabără literară, la Pădurea Verde. Peste trei ani m-am întors și am rămas împreună. De atunci, și ea, și eu, ne-am schimbat, iar îndrăgosteala mea s-a transformat în iubire. La răstimpuri, iubirea se transformă, la rândul ei, în poezie.”

Pagina web cu poveștile online de altădată și de acum
În continuă dezvoltare sunt componentele online și mobile, pagina web spotlight-timisoara.eu/ – cu poveștile vechi și noi dedicate cartierului Cetate a fost descoperită de publicul din Bastion pe un dispozitiv de ultimă generație – masa interactivă expusă la Bastionul Theresia, prezentate de șl.dr.ing. Silviu Vert.

Experiențe îmbunătățite de tehnologie în cartierul Cetate
Tot în cadrul vernisajului au fost lansate și primele povești cuprinse în aplicațiile mobile și de realitate augmentată Spotlight Heritage Timișoara, actualizate în acest an cu secțiunile dedicate cartierului Cetate, și având multiple funcționalități care identifică cele 18 locații din cartier, prezentate prin mai multe metode: text cu informații despre locație și amintirile locuitorilor de altădată – de diverse etnii și ocupații – redactate sub formă de text, o galerie de imagini – atât actuale, cât și imagini vechi, clipuri video și imagini 360 grade din fiecare locație, astfel încât oricine să își poată crea senzația de a fi în interiorul clădirii sau în fața clădirii. În plus, odată ce un utilizator al aplicațiilor mobile și de realitate augmentată Spotlight Heritage Timișoara se află în preajma cartierului Cetate și în fața unei clădiri, funcția de realitate augmentată (AR) recunoaște clădirea oferindu-i informații despre aceasta. Îndreptând camera telefonului către clădirea respectivă, acesta va putea vedea fațada veche a clădirii suprapusă peste cea actuală.

Implicare în comunitate
Și în acest an, în cadrul proiectului, experții Universității Politehnica Timișoara, ai Muzeului Național al Banatului și ai Grupului de istoria orală și antropologie culturală vor oferi tururi ghidate, în cartier, dar și virtuale, ale expozițiilor și aplicațiilor Spotlight Heritage Timișoara, elevilor și studenților din instituțiile de învățământ timișene.
Mai mult, în acest an vor fi organizate happening-uri cu instalații digitale, spectacole de dans și teatru de stradă în Timișoara, în diferite locații, și expoziții digitale cu XR și povești digitale în străinătate.
Vizionează înregistrarea evenimentului aici

____________________
Spotlight Heritage Timișoara / Patrimoniul sub reflectoare este o inițiativă culturală digitală a Universității Politehnica Timișoara realizată în parteneriat cu Muzeul Național al Banatului, parte a Programului Cultural Timișoara 2023 Capitală Europeană a Culturii. Proiect cultural co-finanțat de Municipiul Timișoara prin Centrul de Proiecte, Consiliul Județean Timiș.

Micii detectivi în cartierul Cetate - Atelier interactiv la mansarda Bastionului Maria Theresia
2022-07-13 | Bastionul Maria Theresia, str. Martin Luther nr. 4, Timișoara, Timis, România
Proiectul Spotlight Heritage Timisoara a fost descoperit de numeroși copii de vârstă școlară mică, alături de două cadre didactice de la Satul de copii Rudolf Walther din Timișoara.

Copiii au participat la un atelier de povești și un tur ghidat al expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆, de la Mansarda Bastionului Maria Theresia, dar și al exponatelor din expoziția Spotlight Heritage Timisoara.

Micii curioși au vizitat și instalația video din camera obscură, explorând cultura și patrimoniul cartierului Cetate de altădată, într-un tur interactiv ghidat muzeograful de la Muzeul Național al Banatului, Marius Cornea.

Tur ghidat și antrenament cu elevii Clubului Impact Shakespeare
2022-07-13 | Bastionul Maria Theresia, str. Martin Luther nr. 4, Timișoara, Timis, România
Primul Tur ghidat și, totodată, antrenament pentru ghidaj cu elevii voluntari ai Clubului Impact Shakespeare la expoziția
𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆, de la Mansarda Bastionului Maria Theresia.
Tinerii au luat parte la turul ghidat și s-au perfecționat alături de muzeograful Marius Cornea, pentru a deveni la rândul lor, ghizi voluntari ai expoziției Spotlight Heritage Timișoara #2022.

Tur ghidat și antrenament cu elevii Clubului Impact Shakespeare
2022-07-14 | Bastionul Maria Theresia, str. Martin Luther nr. 4, Timișoara, Timis, România
Elevii voluntari ai Clubului Impact Shakespeare în cadrul turului ghidat al expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆, care a avut loc în data de 14.07.2022, la Mansarda Bastionului Maria Theresia.

Tinerii au luat parte la cel de-al doilea tur ghidat, totodată, antrenându-se alături de muzeograful Marius Cornea, Muzeul Național al Banatului, pentru a deveni la rândul lor ghizi voluntari ai expoziției Spotlight Heritage Timișoara 2022.

Atelier de povești pentru copiii de la Asociația "Generația Tânără"
2022-07-19 | Bastionul Maria Theresia, str. Martin Luther nr. 4, Timișoara, Timis, România
În data de 19.07.2022, ne-am bucurat de un nou atelier de povești despre Timișoara – oraș al rozelor, pentru 33 de copii, de vârstă școlară mică, și 5 însoțitori de la Asociația „Generația Tânără” din zona Calacea.

Atelierul a fost susținut de Marius Cornea, muzeograf al Muzeul Național al Banatului, la Mansarda Bastionului Maria Theresia, evenimentul fiind realizat în cadrul expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆.

Spotlighting Timisoara's Heritage through Dance. Spectacol de dans, cu utilizarea tehnologiei digitale și elemente de AR
2022-07-21 21:00 - 22:00 | Podul de Fier, Cartier Iosefin, Strada Andrei Mureșanu 2, Timișoara, Timișoara, Timis, 300160, România
Cartierul Iosefin – Lumea Valeriei
Spotlighting Timisoara’s Heritage through Dance
Descoperă patrimoniul Timișoare în pas de dans
Spectacol de dans, cu utilizarea tehnologiei digitale și elemente de AR
Lumea Valeriei. Podul de Fier din Cartierul Iosefin | Joi | 21 Iulie 2022 | ora 21:00
Pornește alături de noi într-o călătorie în timp, să cunoaștem Timișoara de altădată. Acest spectacol spune în pași de dans povestea din cartierul Iosefin a Valeriei Pintea. Elementele de realitate virtuală și augmentată prezente în show, te ajută să îți imaginezi orașul din alte vremuri.
Proiectul cultural numit „Spotlighting Timisoara’s Heritage through Dance/Descoperă patrimoniul Timișoarei în pas de dans”, proiect co-finanțat de Primăria Municipiului Timișoara prin Centrul de Proiecte, inițiativă a Asociației Club de Dans Sportiv Magnum, face parte din Programul Cultural Timișoara 2023 Capitală Europeană a Culturii și spune în pași de dans poveștile din cartierele Timișoarei, într-un spectacol care aduce trecutul în prezent.
Mai multe detalii despere eveniment și imagini se află aici.
Spectacolul de dans înregistrat într-o experiență multimedia cu AR poate fi vizionat aici:

Sute de timișoreni au descoperit patrimoniul cultural din cartierul Iosefin, cu personalități din alte timpuri, într-un spectacol de dans, cu utilizarea tehnologiei digitale și elemente de AR
2022-07-22 | Podul de Fier, Cartier Iosefin, Strada Andrei Mureșanu 2, Timișoara, Timișoara, Timis, 300160, România
Sute de timișoreni au avut ocazia să își imagineze orașul din alte vremuri și să cunoască obiceiurile familiilor de altă dată, într-un spectacol de teatru-dans, cu elemente de realitate virtuală și augmentată, realizat de Clubul de Dans Sportiv Magnum Team, în colaborare cu Universitatea Politehnica din Timișoara și Muzeul Național al Banatului, parte a programului cultural Timișoara Capitală Culturală Europeană 2023.
Primul spectacol de dans dintre cele patru evenimente care vor pune în evidență patrimoniul cultural din cartierele orașului, a avut loc joi, 21 iulie, pe Podul de Fier din cartierul Iosefin, și a fost potențat prin utilizarea tehnologiei digitale și a elementelor de realitate augmentată, elemente realizate de echipa proiectului ”Spotlight Heritage Timișoara”, de la Universitatea Politehnica Timișoara.

Incursiune în lumea cartierului Iosefin de altădată
Primul eveniment de dans intitulat „Lumea Valeriei”, a încercat să aducă la viață povestea unui personaj feminin care a trăit în cartierul Iosefin și fost inspirat din viața Valeriei Pintea, având ca punct de plecare expoziția „Cartierul Iosefin și Valeria dr. Pintea. Un roman într-o expoziție”, care are la bază romanul Valeria dr. Pintea. Un roman familial (Editura Marineasa, Timișoara, 2013) al doamnei Liana Maria Gomboșiu, nepoata Valeriei. Această expoziție a fost organizată în 2019 de Muzeul Național al Banatului și Universitatea Politehnica Timișoara, în seria evenimentelor „Spotlight Heritage Timișoara/ Patrimoniul sub reflectoare Timișoara”.
Participanții au descoperit, prin pași de dans, atmosfera poveștilor de altă dată din Cartierul Iosefin, într-un cadru deosebit, la apus de soare, și au făcut cunoștință cu lumea Valeriei, cu obiceiurile familiilor de altă dată, având posibilitatea să admire clădirile istorice ale orașului, cu ajutorul elementelor digitale de actualitate, care au interferat trecutul cu prezentul, toate acestea într-o experiență inedită.

Implicare în comunitate și experiențe îmbunătățite de tehnologie în cartierul Iosefin
Acest eveniment a reprezentat dorința echipei de implementare de a inova modul în care istoria și patrimoniul construit al unui oraș sunt prezentate publicului larg, într-o manieră atractivă, artistică, dinamică, astfel încât să faciliteze conștientizarea și educația culturală, în special a tinerelor generații.
Prin acest spectacol, Universitatea Politehnica Timișoara, în parteneriat cu Muzeul Național al Banatului și Asociația Club de Dans Sportiv Magnum, au dorit să promoveze și valorifice patrimoniul cultural material al Timișoarei prin augmentarea artistică și digitală a poveștilor și clădirilor istorice din cartierul Iosefin, punând în valoare multiculturalitatea, diversitatea etniilor, a stilurilor arhitecturale și a parcursurilor istorice oferind povești care merită a fi perpetuate și valorificate artistic.
Proiectul cultural numit „Spotlighting Timisoara’s Heritage through Dance/Descoperă patrimoniul Timișoarei în pas de dans”, proiect co-finanțat de Primăria Municipiului Timișoara prin Centrul de Proiecte, inițiativă a Asociației Club de Dans Sportiv Magnum, face parte din Programul Cultural Timișoara 2023 Capitală Europeană a Culturii și spune în pași de dans poveștile din cartierele Timișoarei, într-un spectacol care aduce trecutul în prezent.

Spectacolul de dans înregistrat într-o experiență multimedia cu AR poate fi vizionat aici:

Atelier de povești - Pe urmele misterelor cartierului Cetate
2022-08-02 | Bastionul Maria Theresia, str. Martin Luther nr. 4, Timișoara, Timis, România
În data de 2 August a avut loc un nou atelier de povești despre Timișoara – pe urmele misterelor cartierului Cetate. Atelierul a fost susținut de Marius Cornea, muzeograf al Muzeul Național al Banatului, la Mansarda Bastionului Maria Theresia, pentru 29 de copii din Măureni, Orțișoara, Moravița și Calacea, însoțiți de 6 voluntari ai Asociației „Generația Tânără”.

Evenimentul a avut loc în cadrul expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆.

Cartierul Iosefin, sub reflector! Spectacol de teatru, cu utilizarea tehnologiei digitale și elemente de realitate augmentată
2022-08-02 21:00 - 22:00 | Piața Mocioni, cartier Iosefin, Piața Alexandru Mocioni, Timișoara, Timis, 300199, România
Cartierul Iosefin, sub reflector!
Spectacol de teatru,
cu utilizarea tehnologiei digitale
și elemente de realitate augmentată

Cartierul Iosefin, sub reflector! Piața Mocioni din Cartierul Iosefin | Marți | 2 August 2022 | ora 21:00

Te așteptăm alături de noi și echipa teatrului studențesc Thespis, la un spectacol de teatru care va fi potențat prin utilizarea tehnologiei digitale și a elementelor de realitate augmentată și care va pune în evidență patrimoniul cultural din cartierul Iosefin, unde prezentul se va întâlni cu trecutul, într-o manieră atractivă, artistică, dinamică.

Spectacolul face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului Spotlight Heritage Timișoara 2022, proiect co-finanțat de Primăria Municipiului Timișoara prin Centrul de Proiecte, Consiliul Județean Timiș, realizat în colaborare cu Universitatea Politehnica Timișoara și Muzeul Național al Banatului.
Vino în 2 August, la ora 21:00, să experimentezi istoria și patrimoniul unui oraș printr-o întâlnire între trecut și prezent, cu ajutorul artei și al elementelor de realitate virtuală și augmentată!
Participarea este gratuită!

Istoria Timișoarei, relatată prin spectacole de teatru și tehnologii de ultimă generație prin proiectul de cultură digitală Patrimoniul sub reflectoare
2022-08-03 | Piața Mocioni, cartier Iosefin, Piața Alexandru Mocioni, Timișoara, Timis, 300199, România
O aventură într-un univers magic, o călătorie într-un labirint al timpului, o amprentă a trecutului peste viziunea viitorului, o radiografie prin cortexul patrimoniului timișorean, un afterimage al oamenilor de lângă noi, o „Poveste despre unul dintre cei mulți”.

Patrimoniul cultural al orașului Timișoara a fost descoperit de un public numeros, într-un spectacol de teatru, cu utilizarea tehnologiei digitale și elemente de realitate augmentată, care a adus în scenă povești din trecut ale căror ecouri se resimt în prezent, într-o călătorie atipică prin amintirile cartierului Iosefin de altădată.
Primul spectacol de teatru dintre cele trei evenimente care vor pune în evidență patrimoniul cultural din diferite cartiere ale orașului Timișoara, a avut loc marți, 2 august, în Piața Mocioni din cartierul Iosefin, în apropierea locuinței personajului feminin după care a fost inspirată povestea.
Evenimentul a fost realizat de Universitatea Politehnica Timișoara, prin Centrul de e-Learning și Centrul Multimedia și Muzeul Național al Banatului, împreună cu Teatrul studențesc Thespis și Asociația Diogene și face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului Patrimoniul sub reflectoare / Spotlight Heritage Timișoara, proiect co-finanțat de Primăria Municipiului Timișoara prin Centrul de Proiecte, Consiliul Județean Timiș.

Incursiune în lumea cartierului Iosefin de altădată
Evenimentul intitulat ”Cartierul Iosefin, sub reflector!” a adus la viață povestea unui personaj feminin care a trăit în cartier, printr-o întâlnire între trecut și prezent, și a fost inspirat din expoziția ”Patrimoniul sub reflectoare Timișoara. Cartierul Iosefin și Valeria dr Pintea”, organizată în 2019 de Muzeul Național al Banatului și Universitatea Politehnica Timișoara, care are la bază romanul Valeria dr. Pintea. Un roman familial (Editura Marineasa, Timișoara, 2013) al doamnei Liana Maria Gomboșiu, nepoata Valeriei. Aspectul inedit a fost oferit de utilizarea tehnologiei digitale și a elementelor de realitate augmentată, elemente realizate de studenții din echipa proiectului ”Spotlight Heritage Timișoara”, de la Universitatea Politehnica Timișoara.
În distribuția spectacolului Cartierul Iosefin, sub reflector!, adaptarea dramatică și regia au fost realizate de către Mădălina Ghițescu-Petre, actriță la Teatrul Merlin și regizor asociat la Teatrul Thespis, producția teatrală: Ionel Mărginean, șef lucrări Facultatea de Construcții, Universitatea Politehnica Timișoara, asistență regie și scenografie: Maria Dombrov, responsabil artistic în proiectele Asociației Culturale Diogene, actorii: Valeria: Eliza Cheșa, studentă facultatea de Arhitectură, Universitatea Politehnica Timișoara, tânărul: Cristian Petruș, student doctorand Facultatea de Construcții, Universitatea Politehnica Timișoara, muzica live: Alexandru Cătălin Timiș, absolvent Facultatea de Mecanică, Universitatea Politehnica Timișoara.
Conceptul și dezvoltarea tehnico-artistică au fost valorificate de către dr. Diana Andone, director Centrul de e-Learning, Universitatea Politehnica Timișoara și Marius Cornea, muzeograf, Muzeul Național al Banatului.
Crearea de experiențe de realitate augmentată/virtuală și proiecție au fost realizate de către ing. Marius Tătaru, ing. Silviu Berzescu, studenți Master Tehnologii Multimedia, Facultatea de Electronică, Telecomunicații și Tehnologii Informaționale și Rafael Leucuța, Universitatea Politehnica Timișoara.

Implicare în comunitate și experiențe îmbunătățite de tehnologie în cartierul Iosefin
Interacțiunea în cadrul spectacolului s-a desfășurat cu implicarea activă a publicului. Spectatorii au luat parte la un joc realizat de echipa Spotlight Heritage Timișoara, unde au trebuit să recunoască elemente vizuale din trecutul Timișoarei. Aproape o sută de persoane și-au exprimat interesul pentru testarea cunoștințelor despre patrimoniul cultural al orașului, primind la final premii ce le vor aminti de proiectul Spotlight Heritage Timișoara.
Acest eveniment a reprezentat dorința echipei de implementare de a inova modul în care istoria și patrimoniul construit al unui oraș sunt prezentate publicului larg, într-o manieră atractivă, artistică, dinamică, astfel încât să faciliteze conștientizarea și educația culturală, în special a tinerelor generații.
Prin acest spectacol, Universitatea Politehnica Timișoara, în parteneriat cu Muzeul Național al Banatului și Teatrul studențesc Thespis, au promovat și valorificat patrimoniul cultural material al Timișoarei prin augmentarea artistică și digitală a poveștilor și clădirilor istorice din cartierul Iosefin, punând în valoare multiculturalitatea, diversitatea etniilor, a stilurilor arhitecturale și a parcursurilor istorice, oferind povești care merită a fi perpetuate și valorificate artistic.

Spectacolul de teatru înregistrat într-o experiență multimedia cu AR poate fi vizionat aici:

Atelier de povești cu elevii de la școala de vară Exam Plus
2022-08-04 | Bastionul Maria Theresia, str. Martin Luther nr. 4, Timișoara, Timis, România
În data de 4 August, elevii de la școala de vară Exam Plus din Timișoara au avut ocazia să descopere multe povești neștiute și informații cu caracter istoric important despre orașul în care locuiesc – Timișoara, ca oraș al rozelor.

Atelierul a fost susținut de Marius Cornea, muzeograf al Muzeul Național al Banatului, în prezența a trei însoțitori de la școala de vară. Elevii au ascultat cu mare interes poeziile scrise de cunoscutul poet timișorean, Robert Șerban, despre Timișoara și au vizitat virtual Parcul Rozelor.

Sesiunea de povești s-a încheiat cu o serie de impresii frumoase lăsate de beneficiarii acestui atelier.

Evenimentul a avut loc în cadrul expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆.

Atelier de povești digitale despre miturile urbane ale Timișoarei
2022-08-08 | Bastionul Maria Theresia, str. Martin Luther nr. 4, Timișoara, Timis, România
În data de 8 August, în cadrul Muzeului Național al Banatului, muzeograful Marius Cornea a susținut un atelier de povești digitale despre miturile urbane ale Timișoarei pentru 15 elevi, din clasele VIII – IX și trei însoțiitori ai acestora din Slobozia Mândră și Ciuperceni, județul Teleorman.

Mici curioși au avut ocazia să descopere multe povești neștiute și informații cu caracter istoric important despre orașul Timișoara, vizita fiind organizată de Asociația ”Generație Tânără”.

Evenimentul a avut loc în cadrul expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆.

Atelier de povești digitale despre Timișoara
2022-08-23 | Bastionul Maria Theresia, str. Martin Luther nr. 4, Timișoara, Timis, România
În data de 23 August, în cadrul Muzeului Național al Banatului, muzeograful Marius Cornea a susținut un atelier de povești digitale despre Timișoara pentru 15 elevi de clasa a III-a și doi însoțiitori ai acestora de la Liceul Teoretic Nikolaus Lenau.

Evenimentul a avut loc în cadrul expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆.

Mici curioși au avut ocazia să descopere multe povești neștiute și informații cu caracter istoric important despre orașul Timișoara, totodată testând și aplicația de realitate augmentată Spotlight Timișoara pe o masă interactivă, disponibilă publicului în cadrul expoziției.

În căutarea poveștilor despre Timișoara, oraș al rozelor - atelier de povești
2022-08-25 | Bastionul Maria Theresia, str. Martin Luther nr. 4, Timișoara, Timis, România
Proiectul Spotlight Heritage Timisoara a fost descoperit de douăzeci de copii de vârstă școlară mică din satele bănățene Comloșu Mare și Comloșu Mic , alături de opt cadre didactice și voluntari ai Asociației Colț de Banat, vizită organizată în cadrul proiectului ”Hambarul cu carte”.

Copiii au participat la un atelier de povești despre Timișoara, oraș al rozelor, și un tur ghidat al expoziției 𝐏𝐚𝐭𝐫𝐢𝐦𝐨𝐧𝐢𝐮𝐥 𝐬𝐮𝐛 𝐫𝐞𝐟𝐥𝐞𝐜𝐭𝐨𝐚𝐫𝐞 𝐓𝐢𝐦𝐢𝐬̦𝐨𝐚𝐫𝐚. 𝐂𝐚𝐫𝐭𝐢𝐞𝐫𝐮𝐥 𝐂𝐞𝐭𝐚𝐭𝐞 – 𝐎 𝐥𝐮𝐦𝐞 𝐢̂𝐧 𝐨𝐠𝐥𝐢𝐧𝐝𝐚̆, de la Mansarda Bastionului Maria Theresia, dar și al exponatelor din expoziția Spotlight Heritage Timisoara.

Micii curioși au vizitat și instalația video din camera obscură, explorând cultura și patrimoniul cartierului Cetate de altădată, într-un tur interactiv ghidat muzeograful de la Muzeul Național al Banatului, Marius Cornea.

Atelier de povești pentru beneficiarii Centrului de Zi de integrare /reintegrare socială al Direcției de Asistență Socială a Municipiului Timișoara
2022-08-25 | Bastionul Maria Theresia, str. Martin Luther nr. 4, Timișoara, Timis, România
25 de beneficiari ai serviciilor oferite de Centrul de Zi de integrare /reintegrare socială pentru persoane aflate în dificultate al Direcției de Asistență Socială a Municipiului Timișoara, alături de adulți cu dizabilități de intelect au participat la un atelier de povești despre orașul Timișoara, bucurându-se de un tur fizic pentru explorarea istorică și literară a cartierului Cetate.

Aceștia au putut testa aplicația de realitate augmentată Spotlight Timișoara pe masa interactivă și tabletele digitale disponibile publicului și au descoperit instalația video din camera obscură, explorând cultura și patrimoniul orașului de altădată în senzații vizuale speciale, într-un tur interactiv ghidat muzeograful de la Muzeul Național al Banatului, Marius Cornea.

Atelier de povești pentru beneficiarii Fundației Pentru Voi
2022-09-01 | Bastionul Maria Theresia, str. Martin Luther nr. 4, Timișoara, Timis, România
În data de 1 Septembrie, un grup de adulți cu dizabilități de intelect , beneficiari ai Fundației Pentru Voi, au explorat Timișoara prin simțuri și culori, bucurându-ne de poveștile digitale realizate de Universitatea Politehnica, în parteneriat cu Muzeul Național al Banatului, în cadrul expoziției „Patrimoniul sub reflectoare Timișoara. Cartierul Cetate – O lume în oglindă”.

Aceștia au ascultat povești despre Parcul Rozelor, culorile trandafirilor și poezia poetului Robert Șerban inspirată de acest parc, într-un atelier de povești interactive, susținut de Marius Cornea, muzeograf al Muzeului Național al Banatului.

Aplicațiile Spotlight Heritage - atracție pentru mii de persoane, personalități, vizitatorii internaționali și numeroși copii la Flight Festival – Tech World
2022-09-02 - 2022-09-04 | Aerodromul Cioca din Timișoara, Calea Torontalului (DN6), Timișoara, Timis, 300750, România
Mii de persoane, printre care personalități în domeniul tehnologiei, vizitatori internaționali, dar și numeroși copii au experimentat timp de trei zile, lumea prin prisma realității virtuale și augmentate la standul UPT în cadrul celui mai vibrant și atrăgător eveniment care are loc anual la Timișoara – Flight Festival 2022.
Aplicații educaționale și de cultură experimentate cu ajutorul tehnologiilor de realitate augmentată, virtuală și mixtă, holograme, dar și proiecte de interes pentru comunitate – standul Universității Politehnica Timișoara de la Flight Festival, reprezentat de echipele CeL și CM și echipa proiectului Spotlight Heritage Timișoara, a adunat mii de participanți care au descoperit tehnologiile viitorului cu ajutorul echipamentelor de ultimă generație, puse la dispoziție în cadrul expoziției Tech World, la Aerodromul Cioca.
„Plimbări” prin Timișoara de acum și altădată prin AR și studenți co-creatori la cultura digitală a orașului
Unul dintre cele mai mari puncte de interes ale participanților a fost proiectul cultural Patrimoniul sub reflectoare Timișoara / Spotlight Heritage Timișoara. Participanții Flight Festival au avut ocazia să descopere pagina web a proiectului, cu poveștile celor patru cartiere istorice ale Timișoarei, prin intermediul unui display interactiv și, totodată, s-au „plimbat” virtual prin Timișoara de acum și altădată cu aplicațiile mobile și de realitate augmentată Spotlight Heritage Timișoara, puse la dispoziție pe tabletele interactive și telefoanele mobile de la standul UPT, dezvoltate de studenții politehniști în cadrul proiectului.
Pentru o interacțiune în plus cu vizitatorii care așteptau cu interes la rând, echipa Spotlitght Heritage i-a invitat la un joc, unde aceștia au trebuit să recunoască elemente vizuale din trecutul Timișoarei. Câteva sute de persoane și-au exprimat interesul pentru verificarea cunoștințelor despre patrimoniul cultural al orașului, primind la final premii ce le vor aminti de proiectul Spotlight Heritage Timișoara.
Totodată, aceștia s-au putut bucura de experiența spectacolelor de dans și teatru, înregistrate într-o experiență multimedia, cu elemente de realitate augmentată, care explorează, cartier cu cartier, memoria și poveștile locuitorilor de ieri și de azi ai Timișoarei, dorind să pună în evidență patrimoniul cultural al orașului.

𝐓𝐞𝐜𝐡 𝐓𝐚𝐥𝐤𝐬 // 𝐋𝐢𝐟𝐞 𝐚𝐫𝐨𝐮𝐧𝐝 𝐭𝐞𝐜𝐡
Acest eveniment a fost precedat de 𝐓𝐞𝐜𝐡 𝐓𝐚𝐥𝐤𝐬 // 𝐋𝐢𝐟𝐞 𝐚𝐫𝐨𝐮𝐧𝐝 𝐭𝐞𝐜𝐡 – cea mai mare conferință de tehnologie din zona de Vest a României, parte a Flight Festival, organizată de Universitatea Politehnica Timișoara, care a avut loc în data de 1 Septembrie 2022 și care contribuie an de an la construcția unei comunități emergente, inovatoare aducând laolaltă antreprenori,manageri de inovare, lideri din corporații care insuflă inspirație și facilitează schimbul de bune practici inovatoare, contribuind la creativitate, inovare și schimbare în întreprinderi și industrii diverse.
Proiectul Spotlight Heritage s-a bucurat și în cadrul acestei conferințe de vizita a numeroase personalități în domeniu, aceștia testând tehnologiile viitorului prin echipamentele de ultimă generație. Vizitatorii standului au avut ocazia să descopere o serie de aplicații culturale și web, dar și mobile și de realitate augmentată, virtuală și mixtă – dezvoltate de echipa SH și de studenții implicați în dezvoltarea patrimoniului cultural digital.
Centrul ID/IFR și e-Learning, împreună cu Centrul Multimedia, prin cadrele didactice și studenții masteranzi, sunt implicate de câțiva ani în cercetarea din AR/VR, cursurilor online, a mobilităților virtuale și în special, a aplicațiilor digitale dedicate culturii și patrimoniului.

Atelier 2 de povești pentru beneficiarii Fundației Pentru Voi
2022-09-08 | Bastionul Maria Theresia, str. Martin Luther nr. 4, Timișoara, Timis, România
În data de 8 Septembrie, un grup de adulți cu dizabilități intelectuale, beneficiari ai Fundației Pentru Voi, au explorat povești digitale despre Timișoara, realizate de Universitatea Politehnica, în parteneriat cu Muzeul Național al Banatului, în cadrul expoziției „Patrimoniul sub reflectoare Timișoara. Cartierul Cetate – O lume în oglindă”.

Roșu, galben, albastru și roz sunt culorile trandafirilor din buchetul alcătuit cu ajutorul acestor tineri, ghidați de Marius Cornea, muzeograf al Muzeului Național al Banatului, care a susținut atelierul de povești interactive.

Primul ghidaj susținut de adolescenți voluntari ai Clubului Impact Shakespeare
2022-09-09 | Bastionul Maria Theresia, str. Martin Luther nr. 4, Timișoara, Timis, România
În data de 9 septembrie 2022 a avut loc primul ghidaj al expoziției “Patrimoniul sub reflectoare Timișoara. Cartierul Cetate – O lume în oglindă”, susținut de 5 adolescenți voluntari din Clubul Impact Shakespeare, pentru colegii lor din clasa a VIII-a.
Ghidajul a fost realizat la Muzeul Național al Banatului, pentru 31 elevi și 2 profesori de la Liceul Shakespeare, în prezența muzeografului Marius Cornea, așa cum v-am obișnuit.

Spotlighting Timisoara's Heritage through Dance. Spectacol de dans, cu utilizarea tehnologiei digitale și elemente de realitate augmentată
2022-09-12 20:00 - 21:00 | Podul de Fier, Cartier Iosefin, Strada Andrei Mureșanu 2, Timișoara, Timișoara, Timis, 300160, România
Cartierul Fabric – Lumi în Destine
Spotlighting Timisoara’s Heritage through Dance
Descoperă patrimoniul Timișoare în pas de dans
Spectacol de dans, cu utilizarea tehnologiei digitale și elemente de realitate augmentată

Parcul Regina Maria, Zona Statuii | Luni | 12 Septembrie 2022 | ora 20:00
Momentele de dans descriu scene din viața de zi cu zi a copiilor de odinioară, întâlniri ale elitei artistice a vremii sau secvențe dintr-o nuntă evreiască, toate acestea în decorul asigurat de minunatele clădiri din zonă. Spectacolul este inspirat din expoziția „Cartierul Fabric – Lumi în destine”, organizată în 2021 de Muzeul Național al Banatului și Universitatea Politehnica Timișoara , care cuprinde istorii personale ale locuitorilor Fabricului, intervievați de echipa condusă de prof.univ.dr. Smaranda Vultur, coordonator al Grupului de Istorie Orală și Antropologie Culturală.
Evenimentul a avut loc în 12 septembrie, în Parcul Regina Maria din cartierul Fabric, de la ora 20:00 și a fost influențat de utilizarea tehnologiei digitale și a elementelor de realitate augmentată, elemente realizate de studenți ai Universității Politehnica Timișoara, implicați în proiectul „Spotlight Heritage Timișoara”.

Proiectul cultural „Spotlighting Timisoara’s Heritage through Dance/Descoperă patrimoniul Timișoarei în pas de dans”, proiect co-finanțat de Primăria Municipiului Timișoara prin Centrul de Proiecte, este o inițiativă a Asociației Club de Dans Sportiv Magnum, în colaborare cu Universitatea Politehnica din Timișoara și Muzeul Național al Banatului și este inspirat din proiectul “Spotlight Heritage Timisoara / Patrimoniul sub reflectoare Timisoara”, parte a Programului Cultural Timișoara Capitală Culturală Europeană 2023.
Mai multe detalii despere eveniment și imagini se află aici.
Spectacolul de dans înregistrat într-o experiență multimedia cu AR poate fi vizionat aici:

Istoria cartierului Fabric, relatată prin pași de dans și tehnologii de ultimă generație prin proiectul de cultură digitală Patrimoniul sub reflectoare
2022-09-13 | Podul de Fier, Cartier Iosefin, Strada Andrei Mureșanu 2, Timișoara, Timișoara, Timis, 300160, România
Orice poveste a oamenilor este o poveste a orașului – pentru că un oraș nu înseamnă doar clădiri și obiective turistice, fațade și vitralii sau un loc bun de poze. Un oraș înseamnă poveștile fiecăruia dintre noi, înseamnă copilării, emoții, iubiri și legăminte zidite în cărămidă și în paginile vieților noastre.
Multiplele povești ale Timișoarei prin prisma lumilor, destinelor și vocilor pluriculturale, au fost descoperite de publicul timișorean, într-un spectacol de dans, cu utilizarea tehnologiei digitale și elemente de realitate augmentată, care a reușit să recreeze atmosfera cartierului Fabric de altădată – atmosferă care a fost transpusă, totodată, cu ajutorul tehnologiilor de ultimă generație.
Spectacolul a fost realizat de Clubul de Dans Sportiv Magnum Team, în colaborare cu Universitatea Politehnica din Timișoara și Muzeul Național al Banatului și face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului „Spotlighting Timisoara’s Heritage through Dance/Descoperă patrimoniul Timișoarei în pas de dans”, proiect co-finanțat de Primăria Municipiului Timișoara prin Centrul de Proiecte.

Istoria de odinioară explorată prin tehnologia de azi
Al doilea spectacol de dans dintre cele patru evenimente care explorează, cartier cu cartier, memoria și poveștile locuitorilor de ieri și de azi ai Timișoarei, dorind să pună în evidență patrimoniul cultural al orașului, a avut loc luni, 12 septembrie, în parcul ”Regina Maria” și a adus sub reflector efervescența cartierului Fabric, având în centrul său un personaj feminin – Else Kornis (1889 – 1983), o evreică născută în Praga, poetă, scriitoare, traducătoare, care a avut strânse legături cu viața artistică a Timișoarei din acele vremuri.
Spectacolul a fost inspirat din expoziția „Cartierul Fabric – Lumi în destine”, organizată în 2021 de Muzeul Național al Banatului și Universitatea Politehnica Timișoara, care cuprinde istorii personale ale locuitorilor Fabricului, intervievați de echipa condusă de prof. univ. dr. Smaranda Vultur, coordonator al Grupului de Istorie Orală și Antropologie Culturală.
Aspectul inedit a fost oferit de utilizarea tehnologiei digitale și a elementelor de realitate augmentată, elemente realizate de studenți ai Universității Politehnica Timișoara, implicați în proiectul „Spotlight Heritage Timișoara”.

Următorul spectacol va avea loc în data de 21 octombrie 2022, în Cartierul Elisabetin.
Orașul – un capitol în viața noastră
Ceea ce face cu totul deosebit acest spectacol, este inițiativa organizatorilor de a crea o interacțiune cu cetățenii și de a lega istoria de demult a orașului cu oamenii de azi. Fiecare spectator a fost invitat să participe la un joc realizat de echipa Spotlight Heritage Timișoara. Aceștia au trebuit să recunoască elemente vizuale din trecutul Timișoarei, aflând cu această ocazie cum arătau locurile odinioară, locuri unde ei își trăiesc povestea personală în prezent. La finalul jocului, participanții au primit premii ce le vor aminti de proiect și de această experiență.

Implicare în comunitate și experiențe îmbunătățite de tehnologie în cartierele Timișoarei
Acest eveniment a reprezentat dorința echipei de implementare de a inova modul în care istoria și patrimoniul construit al unui oraș sunt prezentate publicului larg, într-o manieră artistică, dinamică, astfel încât să faciliteze conștientizarea și educația culturală, în special a tinerelor generații.
Prin acest spectacol, Universitatea Politehnica Timișoara, în parteneriat cu Muzeul Național al Banatului și Asociația Club de Dans Sportiv Magnum, au dorit să promoveze și valorifice patrimoniul cultural material al Timișoarei prin augmentarea artistică și digitală a poveștilor și clădirilor istorice din cartierul Fabric, punând în valoare multiculturalitatea, diversitatea etniilor, a stilurilor arhitecturale și a parcursurilor istorice, oferind povești care merită a fi perpetuate și valorificate artistic.
Următoarele evenimente din cadrul proiectului vor avea loc în cartierele Elisabetin și Cetate. Astfel, în fiecare din cele 4 cartiere istorice surprinse de proiectul Patrimoniul sub reflectoare, valorificând informații despre clădirile lor reprezentative sau ansamblurile de clădiri, cu piețe și parcuri, vor fi prezentare povești audio-vizuale și coregrafice, dansate, care transpun istoria, arhitectura, stilul de viață, personalități sau oameni simpli, comunitățile trecute și prezente.

Spectacolul de dans înregistrat într-o experiență multimedia cu AR poate fi vizionat aici:

Cartierul Elisabetin, sub reflector! Spectacol de teatru, cu utilizarea tehnologiei digitale și elemente de realitate augmentată, în colaborare cu Teatrul Thespis
2022-09-15 20:00 - 21:00 | Piața Bălcescu, cartier Elisabetin, Piața Nicolae Bălcescu din Timișoara, Timișoara, Timis, 300566, România
Într-o lume tehnologizată, moleculele de praf așternute pe amintirile Piei, lasă amprente adânci în zidurile casei ei, cuib de vise și speranțe. O poveste de familie, despre emoții, senzații și amintiri, o reimprimare a arborelui genealogic al familiei Brînzeu.
Cartierul Elisabetin, sub reflector! Biserica Romano-Catolică „Preasfânta Inimă a lui Isus”, Piața Bălcescu | Joi | 15 Septembrie 2022 | ora 20:00
Te așteptăm alături de noi și echipa Thespis, la un spectacol de teatru care va fi influențat de utilizarea tehnologiei digitale și a elementelor de realitate augmentată, să experimentezi istoria și patrimoniul Timișoarei și să descoperi atmosfera vieții cotidiene a orașului de altădată! Participarea este gratuită!

Acest spectacol face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului Spotlight Heritage Timișoara 2022, proiect co-finanțat de Primăria Municipiului Timișoara prin Centrul de Proiecte, Consiliul Județean Timiș, realizat de Universitatea Politehnica Timișoara, în colaborare cu Muzeul Național al Banatului.

Regia spectacolului este inspirată din expoziția „Patrimoniul sub reflectoare. Cartierul Elisabetin și Netti dr. Diel – O lume într-un cufăr”, organizată în cadrul proiectului, în anul 2020, de Muzeul Național al Banatului și Universitatea Politehnica Timișoara, care are la bază manuscrisul ”Jurnal de familie” al prof. dr. Pia Brînzeu și va aduce sub reflector poveștile și atmosfera din cartierul Elisabetin, care vor fi redate prin prisma lumii lui Netti dr. Diel, ale cărei amintiri extrase din fragmentele manuscrisului vor contribui la ilustrarea atmosferei din viața cotidiană a cartierului de altădată.
Aspectul inedit va fi oferit de utilizarea tehnologiei digitale și a elementelor de realitate augmentată, elemente realizate de studenții din echipa proiectului ”Spotlight Heritage Timișoara”, de la Universitatea Politehnica Timișoara.

Spectacole de teatru cu tehnologii de ultimă generație prin proiectul de cultură digitală Patrimoniul sub reflectoare
2022-09-16 | Piața Bălcescu, cartier Elisabetin, Piața Nicolae Bălcescu din Timișoara, Timișoara, Timis, 300566, România
Programul „Spotlight Heritage Timișoara/Patrimoniul sub reflectoare Timișoara” revine cu o nouă incursiune într-un cartier istoric. De această dată, povestea s-a mutat în Elisabetin, unde au fost atât de multe lucruri de (re)văzut și (re)descoperit. Tehnologia a avut din nou, un rol foarte important.
Atmosfera orașului de altădată a fost descoperită de un public numeros, printr-un spectacol de teatru, cu utilizarea tehnologiei digitale și elemente de realitate augmentată, care a adus în scenă detalii mai puțin cunoscute despre poveștile și clădirile patrimoniului timișorean.
Al doilea spectacol dintre cele trei evenimente care explorează, cartier cu cartier, memoria și poveștile locuitorilor de ieri și de azi ai Timișoarei, dorind să pună în evidență patrimoniul cultural al orașului, a avut loc joi, 15 septembrie, în Biserica Romano-Catolică „Preasfânta Inimă a lui Isus” din Piața Nicolae Bălcescu, unul dintre simbolurile cartierului Elisabetin, care reprezintă o mărturie pentru multiculturalitatea din orașul Timișoara.
Evenimentul a fost realizat de Universitatea Politehnica Timișoara și Muzeul Național al Banatului, împreună cu Teatrul studențesc Thespis și Asociația Diogene și face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului Patrimoniul sub reflectoare / Spotlight Heritage Timișoara, proiect co-finanțat de Primăria Municipiului Timișoara prin Centrul de Proiecte, Consiliul Județean Timiș.
Următorul spectacol va avea loc în data de 04 octombrie 2022, în cartierul Cetate.

Un spectacol despre familie, emoții, senzații și amintiri – o reimprimare a arborelui genealogic al familiei Brînzeu și poveștile unui cartier de legendă
Cartierul Elisabetin a fost destăinuit prin prisma vocilor pluriculturale, emoției și a familiei de odinioară, într-o călătorie atipică prin amintirile familiei Brînzeu.
Regia spectacolului a fost inspirată din expoziția „Patrimoniul sub reflectoare. Cartierul Elisabetin și Netti dr. Diel – O lume într-un cufăr”, organizată în cadrul proiectului, în anul 2020, de Muzeul Național al Banatului și Universitatea Politehnica Timișoara, care are la bază manuscrisul ”Jurnal de familie” al prof. dr. Pia Brînzeu. Acest spectacol a adus sub reflector poveștile și atmosfera din cartierul Elisabetin, redate prin prisma lumii lui Netti dr. Diel, ale cărei amintiri extrase din fragmentele manuscrisului au contribuit la ilustrarea atmosferei din viața cotidiană a cartierului de altădată.

Istoria de odinioară explorată cu ajutorul tehnologiei de azi
Aspectul inedit a fost oferit de utilizarea tehnologiei digitale și a elementelor de realitate augmentată, elemente realizate de studenții din echipa proiectului ”Spotlight Heritage Timișoara” de la Universitatea Politehnica Timișoara.
În distribuția spectacolului Cartierul Elisabetin, sub reflector!, adaptarea dramatică și regia au fost realizate de către Mădălina Ghițescu-Petre, actriță la Teatrul Merlin și regizor asociat la Teatrul studențesc Thespis, producția teatrală: Ionel Mărginean, șef lucrări Facultatea de Construcții, Universitatea Politehnica Timișoara, asistență regie și scenografie: Maria Dombrov, responsabil artistic în proiectele Asociației Culturale Diogene, actorii: Eliza Cheșa, Maria Dombrov, Alexandru Cătălin Timiș, Alexandru Crașovan, Salahhe, Ionel Mărginean.
Conceptul și dezvoltarea tehnico-artistică au fost valorificate de către dr. Diana Andone, director Centrul de e-Learning, Universitatea Politehnica Timișoara și Marius Cornea, muzeograf, Muzeul Național al Banatului.
Crearea de experiențe de realitate augmentată/virtuală și proiecție au fost realizate de către ing. Marius Tătaru, ing. Silviu Berzescu, studenți Master Tehnologii Multimedia, Facultatea de Electronică, Telecomunicații și Tehnologii Informaționale și Rafael Leucuța, Universitatea Politehnica Timișoara.

Orașul – un capitol în viața noastră
Pentru o interacțiune în plus cu spectatorii care așteptau cu interes spectacolul, echipa Spotlitght Heritage i-a invitat la un joc, unde aceștia au „călătorit” în atmosfera Timișoarei vechi pentru a recunoaște elemente vizuale din trecutul orașului.
Participanții au aflat cu această ocazie, cum arătau locurile odinioară, locuri unde ei își trăiesc povestea personală în prezent, contribuind astfel cu propriile povești, la crearea unor straturi multiple de memorii personale și date din istoria cartierelor și comunităților. Câteva sute de persoane și-au exprimat interesul pentru verificarea cunoștințelor despre patrimoniul cultural al orașului lor, primind la finalul jocului, premii ce le vor aminti de proiect și de această experiență.

Implicare în comunitate și experiențe îmbunătățite de tehnologie în cartierele Timișoarei
Acest eveniment a reprezentat dorința echipei de implementare, de a inova modul în care istoria și patrimoniul construit al unui oraș sunt prezentate publicului larg, într-o manieră artistică, dinamică, astfel încât să faciliteze conștientizarea și educația culturală, în special a tinerelor generații.
Prin acest spectacol, Universitatea Politehnica Timișoara , în parteneriat cuMuzeul Național al Banatului și Teatrul studențesc Thespis, au promovat și valorificat patrimoniul cultural, material, al Timișoarei prin augmentarea artistică și digitală a poveștilor și clădirilor istorice din cartierul Elisabetin, punând în valoare multiculturalitatea, diversitatea etniilor, a stilurilor arhitecturale și a parcursurilor istorice, oferind povești care merită a fi perpetuate și valorificate artistic.
Spectacolul de teatru înregistrat într-o experiență multimedia cu AR poate fi vizionat aici :

Atelier de povești pentru beneficiarii Centrului de integrare și reintegrare socială a persoanelor aflate în dificultate de Ziua Internațională Alzheimer
2022-09-21 | Centrul de Proiecte Timișoara, Str. Vasile Alecsandri, nr. 1, SAD7, Timișoara, Timis, 300078, România
În data de 21 Septembrie 2022 a fost Ziua Internațională Alzheimer și totodată aniversarea celor 10 ani de colaborare a unui muzeograf-povestitor cu centrele de zi pentru seniori ale Direcției de Asistență Socială a Municipiului Timișoara din cadrul Primăriei Municipiului Timișoara.

Pentru a comerora această zi, Marius Cornea, muzeograf la Muzeul Național al Banatului și parte din echipa Spotlight Heritage Timișoara, a fost prezent la Centrul de Proiecte Timișoara, unde a expus o serie de imagini însoțite de povesti despre relația dintre patrimoniul muzeal și beneficiarii Centrului de Zi Alzheimer, devenit astăzi parte a Centrului de integrare și reintegrare socială a persoanelor aflate în dificultate.

Povestea a început în primăvara anului 2012 cu picturile lui Corneliu Baba si continuă în zilele noastre cu poveștile digitale din proiectul „Patrimoniul sub reflectoare Timișoara”. Pentru noi este o mare bucurie să putem contribui la astfel de momente.

Antrenament cu adolescenții voluntari ai Clubului Impact Shakespeare pe itinerariul fizic al cartierului Cetate
2022-09-23 | Cartier Cetate, Timișoara, Timis, România
În data de 23 septembrie 2022 a avut loc primul antrenament pentru ghidajul expoziției stradale “Patrimoniul sub reflectoare Timișoara. Cartierul Cetate – O lume în oglindă”.

Marius cornea, împreună cu adolescenții voluntari ai Clubului Impact Shakespeare, au parcurs itinerariul fizic al cartierului Cetate, pregătind tururile destinate publicului, în care tinerii vor avea rolul de ghid.

Antrenament cu adolescenții voluntari ai Clubului Impact Shakespeare pe itinerariul fizic al cartierului Cetate
2022-09-30 | Cartier Cetate, Timișoara, Timis, România
În data de 30 septembrie 2022 a avut loc al doilea antrenament pentru ghidajul expoziției stradale “Patrimoniul sub reflectoare Timișoara. Cartierul Cetate – O lume în oglindă”.

Marius cornea, împreună cu adolescenții voluntari ai Clubului Impact Shakespeare, au repetat chiar în curtea școlii itinerariul fizic al cartierului Cetate, pregătind tururile destinate publicului, în care tinerii vor avea rolul de ghid.

Cartierul Cetate, sub reflector! Spectacol de teatru, cu utilizarea tehnologiei digitale și elemente de realitate augmentată, în colaborare cu Teatrul Thespis
2022-10-04 19:00 - 2022-10-05 20:00 | Muzeul Tehnic UPT și Experimentarium TM, Experimentarium TM, Timisoara, Timis, 300750, România
Două lumi distincte, dar complet opuse își dau întâlnire prin intermediul unei studente pasionate de vintage și o pasionată de tehnologie. O incursiune urbană de redescoperire a patrimoniului timișorean.” Ce a fost”, ” Ce este” și „Ce va fi” se împletesc prin viziune tehnologică și creativitate artistică, într-un Experimentarium de imaginație, menit să deschidă noi perspective în mentalul colectiv.
Te așteptăm în 4 și 5 Octombrie 2022, de la ora 19:00, la Muzeul Tehnic UPT și Experimentarium TM, să sfidăm granițele timpului și să explorăm cultura și patrimoniul Timișoarei, printr-un spectacol de teatru, cu utilizarea tehnologiei de ultimă generație. Participarea este gratuită!
Bilete GRATUITE pentru reprezentații https://form.123formbuilder.com/6259279/form.
Locurile sunt limitate!
Acest spectacol face parte din seria de evenimente dedicate programului cultural Timișoara Capitală Culturală Europeană 2023, desfășurate în cadrul proiectului Spotlight Heritage Timișoara, proiect cultural co-finanțat de Municipiul Timișoara, prin Centrul de Proiecte, Consiliul Județean Timiș, realizat de Universitatea Politehnica Timișoara, în colaborare cu Muzeul Național al Banatului.

Regia spectacolului este inspirată din expoziția „Patrimoniul sub reflectoare. Cartierul Cetate – O lume în oglindă”, organizată chiar în acest an, de Muzeul Național al Banatului și Universitatea Politehnica Timișoara, care are la bază selecția de texte literare culese de prof.univ.dr. Smaranda Vultur și de asist.univ.dr. Roxana Rogobete, precum și amintirile culese din istoria orală timișoreană, valorificate de Grupul de Istorie Orală și Antropologie Culturală, care sunt îmbinate cu poeziile originale, create pentru Patrimoniul sub Reflectoare Timișoara, de către cunoscutul poet timișorean Robert Șerban.
Prin acest spectacol, gazdele evenimentului doresc să aducă sub reflector – posibilitățile pe care ni le oferă lumea digitală, care ne permit să „sfidăm” granițele timpului și să explorăm cultura și patrimoniul orașului nostru, prin mijloace care ne captivează simțurile, într-o transpunere modernă a tradițiilor timișorene.
